
๏ ชีวิต..หนึ่งวันแสนสั้นแท้
ตะวัน..เผลอแลก็ลับหาย
ขยับ..นับลู่สู่มลาย
ต่างรู้..จุดหมายว่าม้วยมรณ์

๏ ชีพยืน..เยี่ยงงามแห่งน้ำค้าง
เมื่อยาม..รุ่งรางแลสลอน
ครั้นยาม..สายกล้าทิวากร
สุรีย์..แผ่ร้อนก็ร้างเลือน

๏ วันหนึ่ง..หมั่นแก้กันแค่ไหน
หรือเพียง..ผ่านไปตามใจเคลื่อน
ปล่อยฟุ้ง..เฟ้อซ่านฟั่นเฟือน
กี่ปี..กี่เดือนที่เลื่อนไป

๏ สูญเปล่า..ชีวิตสถิตโลก
เคล้าคลุก..สุขโศกเที่ยงแท้ไหม
ทุกวัน..กาลเข่นมิเว้นใคร
เพียงครู่..ก้าวไกลจากวัยเยาว์

๏ วันหนึ่ง..ล่วงเลยเคยไหม
มุ่งตรึก..ฝึกใจเพื่อไกลเขลา
หรือเพียง..เลี่ยงผลัดไม่ขัดเกลา
วันแล้ว..วันเล่าไร้เจริญ

๏ มิได้..ฝึกคิดให้จิตกล้า
ปล่อยล่วง..เวลานับนานเนิ่น
กี่ชาติ..แล้วนี้ที่มัวเพลิน
ย่ำเดิน..เซซัดในวัฏฏ์วน

๏ หนึ่งวัน..วูบดับลับอีกแล้ว
ชีวิต..ยังแกร่วกิเลสข้น
สูญเปล่า..หรือได้กำไรชนม์
หรือวัน..ผ่านพ้นจะสูญฟรี ๚ะ๛

